SKLEP KOMISIJE

z dne 22. julija 2020

o navodilih centralnemu administratorju evidence transakcij Evropske unije, naj v evidenco transakcij Evropske unije vnese spremembe preglednic nacionalnih dodelitev za letalstvo, kar zadeva pravice za letalstvo, ki jih v letu 2020 brezplačno dodelijo države članice, ki upravljajo operatorje zrakoplovov, ki so opravljali lete iz EU v Švico

(2020/C 375/08)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (1),

ob upoštevanju Uredbe Komisije (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (2) ter zlasti člena 55(3) Uredbe,

ob upoštevanju naslednjega:

(1) Sklep Komisije 2011/638/EU (3) določa referenčne vrednosti za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3e(1) Direktive 2003/87/ES.

(2) V skladu členom 28a(7) Direktive 2003/87/ES se za države, s katerimi je bil dosežen sporazum v skladu s členom 25 ali 25a navedene direktive, začasno odstopanje v zvezi z leti v tretje države in iz njih uporablja le v skladu s pogoji takega sporazuma.

(3) Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (4) (v nadaljnjem besedilu: Sporazum o povezavi) je bil podpisan 23. novembra 2017, veljati pa je začel 1. januarja 2020.

(4) Točka B Priloge I k Sporazumu o povezavi glede področja uporabe določa, da so leti, ki imajo vzlet na aerodromu, ki se nahaja na območju EGP, in pristanek na aerodromu, ki se nahaja na območju Švice, vključeni v področje uporabe EU ETS.

(5) Komisija je 18. maja 2020 sprejela Delegirani sklep C(2020) 3107 o spremembi Direktive 2003/87/ES Evropskega parlamenta in Sveta glede izključitve dohodnih letov iz Švice iz sistema EU za trgovanje z emisijami. Ko navedeni sklep začne veljati, je treba ustrezno spremeniti preglednice nacionalnih dodelitev za letalstvo.

(6) V skladu s členom 55(3) Uredbe (EU) št. 389/2013 Komisija centralnemu administratorju evidence transakcij Evropske unije naroči, naj revidirane preglednice nacionalnih dodelitev za letalstvo vnese v evidenco transakcij Evropske unije –

SKLENILA:

Edini člen Centralni administrator evidence transakcij Evropske unije v navedeno evidenco vnese revidirane preglednice nacionalnih dodelitev za letalstvo, kar zadeva pravice za letalstvo, ki jih v letu 2020 brezplačno dodelijo države članice, ki upravljajo operatorje zrakoplovov, ki so opravljali lete iz EU v Švico. Revidirane preglednice nacionalnih dodelitev za letalstvo so navedene v Prilogi.

V Bruslju, 22. julija 2020 Za Komisijo Frans TIMMERMANS Izvršni podpredsednik

(1) UL L 275, 25.10.2003, str. 32.

(2) UL L 122, 3.5.2013, str. 1.

(3) Sklep Komisije 2011/638/EU z dne 26. septembra 2011 o referenčnih vrednostih za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3e Direktive 2003/87/ES Evropskega parlamenta in Sveta (UL L 252, 28.9.2011, str. 20).

(4) UL L 322, 7.12.2017, str. 3.